Li bajarê Îdirê û derdora wê edetên dawetan gelek bi xeml in. Ciwanên Îdirê bi fersendên cuda cuda diçin qîza ku pê re bizewicin dibînin û daxwaza zewacê bi rêk û rêbazên curbecur ji malbata xwe re dibêjin. Li gorî edeta Îdirê şerme ku ciwan yekser ji mezinên malê re ango ji bavê xwe re daxwaza zevacê bike, ji ber vê yekê bi navbeynkariya dê û xwişkên xwe daxwaza xwe radigihîne rûsipiyên malê. Li ser vê yekê rûsipiyên malê û kesên ku di nava civakê de biqîmet tên dîtin, diçin mala keçikê û keçikê ji lawik re dixwazin. Piştî ku merasîma xwestinê bidawî dibe êdî amadekeriyên dawet û zewacê destpê dikin. Di dawetan de barê herî giran li ser milê malbata zavê ye û ji bo du roj û du şevan amadekariyên dawetê dikin.